b'\n_START_ARTICLE_\nRusijos miest\xc5\xb3 nuostatai\n_START_PARAGRAPH_\nRusijos miest\xc5\xb3 nuostatai, Miest\xc5\xb3 nuostatai \xe2\x80\x93 Rusijos imperijos 1870 m. miest\xc5\xb3 reforma.\n_START_SECTION_\nReforma\n_START_PARAGRAPH_\nPagal imperatoriaus 1870 m. bir\xc5\xbeelio 28 d. patvirtintus nuostatus luomin\xc4\x97 miesto vadovyb\xc4\x97 buvo pakeista neluomine savivaldybe. Jos tvarkom\xc4\x85ja institucija tapo miesto d\xc5\xabma, kuri\xc4\x85 kas 4 metus rinkdavo nekilnojamojo turto savininkai ir verslininkai, mokantys miestui mokes\xc4\x8dius. D\xc5\xabmos vykdom\xc4\x85ja institucija buvo jos nari\xc5\xb3 renkama miesto valdyba. Miest\xc5\xb3 savivaldybes kontroliavo \xe2\x80\x93 tvirtino rinkim\xc5\xb3 rezultatus, sprend\xc4\x97 gin\xc4\x8dus, tyr\xc4\x97 skundus, svarst\xc4\x97 biud\xc5\xbeeto s\xc4\x85matas ir kiti \xe2\x80\x93 gubernij\xc5\xb3 miest\xc5\xb3 reikal\xc5\xb3 komitetai. Ma\xc5\xbeesniuose miestuose ir didesniuose miesteliuose miest\xc5\xb3 valdybas sudar\xc4\x97 miestie\xc4\x8di\xc5\xb3 renkamas seni\xc5\xabnas ir keletas nari\xc5\xb3, kituose miesteliuose \xe2\x80\x93 seni\xc5\xabnas ir jo pavaduotojas. 1892 m., per Aleksandro III kontrreformas miesto savivaldyb\xc4\x97s rink\xc4\x97j\xc5\xb3 turto cenzas buvo gerokai padidintas, tod\xc4\x97l rink\xc4\x97j\xc5\xb3 suma\xc5\xbe\xc4\x97jo; visus svarbesnius miesto d\xc5\xabmos sprendimus tur\xc4\x97jo tvirtinti gubernatorius.\n_START_SECTION_\nLietuvoje\n_START_PARAGRAPH_\nLietuvoje, t. y. Vilniaus ir Kauno gubernijose, reforma buvo padaryta 1876 m. Suvalk\xc5\xb3 gubernijoje, kaip ir visoje Lenkijos karalyst\xc4\x97je ji nebuvo vykdoma. Miesto d\xc5\xabmos ir valdybos pirmininkas (miesto gaiva) ir \xc4\x8dia buvo renkamas, bet j\xc4\xaf gal\xc4\x97jo skirti ir gubernatorius. 1892 m. miest\xc5\xb3 nuostatai Lietuvoje \xc4\xafgyvendinti 1893 m., pagal juos i\xc5\xa1 rink\xc4\x97j\xc5\xb3 pa\xc5\xa1alinta dalis nekrik\xc5\xa1\xc4\x8dioni\xc5\xb3 (daugiausia \xc5\xbeydai), nors ir atitinkan\xc4\x8di\xc5\xb3 turto cenz\xc4\x85.'